Ананас
Ананасът (Ananas) е род тревисти растения от семейство Бромелиеви (Bromeliaceae).

Разпространение 
Родът произхожда от Южна Америка.

Известни са над 15 вида ананас, като някои от тях имат допълнителни кръстоски от 5 – 6 варианта. Предполага се, че през 1493 г. когато Христофор Колумб открива остров Гваделупа от Малките Антилски острови се превръща в първия европеец, който за първи път срязва плод на ананас. Днес ананасът се отглежда в тропически райони като Флорида, Мексико, Централна Америка, Южна Америка, Хавайските острови, Филипините, Куба и остров Реюнион.

Описание 
Цъфтежът продължава 15 – 20 дни и в резултат се образува приличащо на шишарка мощно златисто-жълто съплодие, представляващо множество завръзи. Плодът (съплодието) е едър (достига до 5 kg), сочен, със сладък вкус. Не съдържа семена. Сокът му има жълтеникав цвят, с богато съдържание на витамините А, В и С. Може да се консумира в сурово състояние след обелване на твърдата му наподобяваща люспи кора и отстраняване на централната твърда, богата на влакна част.

Значение и използване 
Съплодията на ананаса са ценен хранителен продукт. Благодарение на комплекса от биологично активни вещества плодът притежава полезни свойства: стимулира храносмилането, хигиенизира червата, намалява вискозитета на кръвта. По-голямата част от реколтата се консумира в преработено състояние – под формата на консерви (най-вече компоти и сокове).

Обаче трябва да се има предвид, че суровият, особено не добре узрелият ананас съдържа значителни количества бромелайн и папаин, които разграждат белтъчините. По тази причина не се препоръчва употребата на ананаса при болести на храносмилателните органи. При консумация на по-голямо количество суров плод е възможно да се почувства не само пощипване на езика и устните, но и да се появят малки кървящи рани.

В листата на ананаса се съдържат многочислени здрави влакна, благодарение на което ананасът се използва и за технически цели – като влакнодайна култура.

Класификация 
 Ananas ananassoides
 Ananas arvensis, отглежда се в Бразилия
 Ananas bracteatus, отглежда се в Бразилия
 A. b. var. albus
 A. b. var. hondurensis
 A. b. var. paraguariensis
 A. b. var. rudis
 A. b. var. striatus , отглежда се в Южна Америка
 A. b. var. tricolor
 A. b. var. typicus
 Ananas comosus, отглежда се в Бразилия
 Ananas erectifolius
 Ananas genesio-linesii, отглежда се в Бразилия
 Ananas guaraniticus, отглежда се в Парагвай и Аржентина
 Ananas macrodontes, отглежда се в Бразилия
 Ananas microcephalus, отглежда се в тропическите части на Америка
 A. m. var. major, отглежда се в Южна Америка
 A. m. var. minor, отглежда се в Южна Америка
 A. m. var. missionensis, отглежда се в Аржентина
 A. m. var. mondayanus , отглежда се в Южна Америка
 A. m. var. typicus
 Ananas mordilona
 Ananas pancheanus, отглежда се в Колумбия
 Ananas parguazensis, отглежда се в Южна Америка
 Ananas pyramidalis
 Ananas sativus, отглежда се в тропическите части на Америка
 A. s. var. hispanorum
 A. s. var. lucidus
 A. s. var. muricatus
 A. s. var. sagenarius
 A. s. var. typicus
 A. s. var. variegatus
 Ananas strictus, отглежда се в Парагвай
 Ananas viridis

Фотогалерия

Източници 

 
Плодове